Overgangsritualer finder sted ved skelsættende perioder i et menneskes liv. Det kan være ved ændring af alder og/eller social status, som f.eks. ved fødsel, pubertet, vielse og død. Tanken bag dette er, at mennesker og det omgivende samfund er skrøbelige på disse tidspunkter og derfor særligt truet af kaosmagterne. Det er derfor nødvendigt at skabe og markere disse ændringer under forhold, hvor der kan være en skarp rituel kontrol med begivenhederne.

Det er bemærkelsesværdigt, at nogle af disse overgange ikke er fysiologisk bestemte men varierer fra kultur til kultur. Overgangen fra barn til voksen markeres ofte med et ritual og ikke nødvendigvis når den første menstruation indtræder. Overgangen fra levende til død kan ikke kontrolleres på samme måde.

Måden man skiller sig af med den døde på varierer verden over, fra jordfæstelse, begravelse, ligbrænding (kremering), søsætning, til den tibetanske "himmelbegravelse;" partering. Det er kulturelt bestemt hvor lang tid der går fra dødsfaldet til den døde anses for at være indlemmet i efterlivet.

Begrebet overgangsritual eller "Rites de passage" blev brugt første gang af den franske etnograf Arnold Van Gennep.

Van Genneps arbejde var bl.a. et resultat af et nybrud inden for religionsforskningen omkring 1900-tallet. Van Gennep anvendte et antropologisk materiale, som netop blev indsamlet i dette årti. Hans bog *Les Rites de Passage*, som blev udgivet i 1909, er et af de første store stykker komparativ undersøgelse inden for religionsvidenskaben. Selvom hans undersøgelse næsten udelukkende bygger på beskrivelser af naturfolk, er den stadig brugbar. Det viser sig nemlig, at moderne overgangsritualer har samme struktur, som ritualerne hos naturfolk. Den komparative metode kan bruges til bedre at forstå overgangsritualer som fænomen.

Van Gennep opdagede, at selvom overgangsritualerne varierer fra kultur til kultur, har de alle en fælles struktur, som består af følgende tre faser:

1. **Separationsfasen**: Ritualets objekt, dvs. den person som ritualet drejer sig om, (initianden) adskilles fra sin vante sammenhæng. Dette markeres som noget særligt, f.eks. ved hjælp af afmærkning, isolation eller pacificering. Initianden bliver iført særligt tøj eller bemalet i særlige farver. Dakotaindianerne isolerede initianderne i en svedehytte eller sendte dem ud på prærien, for at de skulle søge deres skytsdyr. I denne fase sker en sakralisering eller helliggørelse af initianden. Også de steder, hvor ritualet foregår, er genstand for sakralisering. Somme tider er initiandens familie en del af sakraliseringsprocessen. Renselse er ofte obligatorisk for alle deltagere i et ritual. Især for den der forestår ritualet som f.eks. præsten eller shamanen.
2. **Den liminale fase**: Det tidspunkt i ritualet, hvor ændringen (transformationen) finder sted. Udtrykket "liminal" kommer af det latinske ord "limen," der betyder grænse eller tærskel (som i dørtærskel). Det er netop i denne fase grænsen mellem den gamle tilstand og den nye skal overtrædes. Van Gennep brugte udtrykket fordi han undrede sig over, hvad det var, der skabte fysiske grænser mellem steder. En grænse skal forstås symbolsk. Den grænse, initianden skal overtræde, er en symbolsk grænse. Den markerer, at initianden lægger det gamle bag sig og træder ind i en ny tilstand. Denne fase er præget af en grænseløs atmosfære, hvor alt er muligt. Objektet er her "nulstillet." Objektet er uden status og identitet. Denne tilstand mellem den gamle og den nye identitet er "flydende." Dette demonstreres ved *anti-strukturer*, dvs. omvendte eller uhyrlige træk. Det kan ske ved at mænd bærer kvindeklæder, ved frygtindgydende optrin, etc. I denne farlige tilstand er objektet eksistentielt sårbar, men også modtagelig for den ændring, som ritualet vil medføre. Rituel kontrol er vigtig, fordi alt, der gøres, får konsekvenser for fremtiden. Derfor er denne fase ofte præget af mange taburegler.

Det er ofte i denne fase, religionens myter bliver aktiveret. Det sker typisk ved, at der siges noget (fortællinger), der vises noget (billeder), eller der gøres noget (dans). Det, som netop kendetegner myter, er, at de foregår i en endnu ikke skabt verden, hvor almindelige regler endnu ikke hersker. De er med til at skabe den særlige liminelle atmosfære.

1. **Inkorporationsfasen**: Initianden har nu opnået ny status og en ny identitet. Inkorporationen foregår tit under festlige former. Eventuelle tabuer fra anden fase ophæves. Denne fase er kendetegnet ved, at det, der siges og gøres, ikke længere er så intensivt, og derfor ikke opfattes så højtideligt. I stedet for inkorporation kan man også tale om *desakralisering* (afhelliggørelse). Dette gøres ofte ved gaveudveksling, eller ved, at der holdes taler. Initianden får også et nyt navn eller en titel.

**Model: Ritual-analyse**ID

| **1. Seperationsfasen** | **2. Den liminale fase** | **3. Inkorporationsfasen** |
| --- | --- | --- |
| * Objekt udskilles fra sin normale kontekst * Gammel status | * Objekt er isoleret fra sin normale kontekst * Ingen status | * Objekt indgår i ny sammenhæng * Ny status |
| **Markering**   * særligt tøj * smykker * maling   **Isolering**   * hus/hytte * uden for civilisation * helligt sted   **Pacificering**   * renselse * faste * infantilitet * ophør af navn | **Kaotisk tilstand**  **Kritisk periode**   * unormale ting sker * omvendt adfærd   **Streng rituel kontrol**   * religiøs ekspert styrer * objekt har ingen indflydelse * tabuer   **Der siges/vises/gøres bestemte ting**   * bøn * myter * billeder * genstande * dans * ofringer | **Den rituelle kontrol ophører gradvist**   * tabuer ophæves   **Afsluttende mindre ritualer**   * mindetale * bøn * takketaler   **Fælles Måltid**  **Gaveudveksling**   * til personen * fra personen * ofringer   **Personen har fået ny status**   * nyt navn * ny titel |